SOBRANCE. Zaistené cigarety a jedného pašeráka zadržali policajti v lese v katastri obce Husák v Sobranskom okrese.
Ako informovala hovorkyňa Riaditeľstva hraničnej a cudzineckej polície Sobrance Agnesa Kopernická, hliadka mobilnej zásahovej jednotky si počas služby všimla dvoch mužov s balíkmi na chrbtoch.
Na ich výzvy nereagovali, zhodili balíky a dali sa na útek.
Jedného policajti zadržali, druhému sa podarilo vrátiť na Ukrajinu.
V balíkoch našli 240 kartónov cigariet zn. Jin Ling bez kontrolných známok.
Finančný únik presiahol 4 900 eur.
Prípadom sa zaoberá vyšetrovateľ Kriminálneho úradu Finančnej správy.